Стэланціс Славаччыны

«Стэланціс Славаччыны» — аўтамабільны завод на захадзе Славаччыны, заснаваны ў чэрвені 2003 году ў Трнаве пад назвай «Аўтамабілі Пэжо-Сітраэн Славаччыны». На 2024 год быў найбольшым вытворцам малых легкавікоў у Славаччыне. Вырабляў пераважна хэчбэкі «Сітраэн Ц3». Сэрыйная вытворчасьць дзейнічала зь 2006 году. Аўтазавод наймаў 3300 супрацоўнікаў і забясьпечваў працай праз пастаўнікоў яшчэ 20 000 чалавек у Славаччыне. У 2019 годзе стаў першым заводам холдынгу «Пэжо», які распачаў вытворчасьць акумулятараў для электрамабіляў. Агульны абсяг укладаньняў у завод складаў 1,2 млрд эўра. Вытворчасьць і пастаўка На 2024 год «Стэланціс Славаччыны» мог выпускаць 62 самаходы за гадзіну, што складала 1395 за содні. Дзялянка аўтазавода складала 1,5 кв.км. Вытворчасьць улучала 4 цэхі: прэсавальны і зварачны (супольная плошча 9 га), лакафарбавы і зборачны (самы масавы паводле ліку супрацоўнікаў). Прэсавальны цэх мог апрацоўваць 66 000 тонаў сталі за год і выкарыстоўваў рулёны па 15—24 тоны. Зь іх выраблялі 3360 частак кузава за гадзіну шляхам 27 удараў за хвіліну. Лазэрную зварку ажыцьцяўлялі 675 робатаў. У лакафарбавым цэху плошчай 2,9 га працавала 400 чалавек. Там 77 робатаў фарбавалі кузавы ў 10 адценьняў. Кожны кузаў знаходзіўся ў гэтым цэху 7 гадзінаў 15 хвілінаў. Зборачны цэх плошчай 9,78 га налічваў 2000 супрацоўнікаў. Зборка аднаго самахода ў ім займала 5 гадзінаў 30 хвілінаў. Дастаўка на вытворчыя лініі складала 3,5 млн частак за дзень. Пасьля зборкі даччынае прадпрыемства вывозіла гатовыя самаходы ў 60 % выпадкаў чыгункай, а таксама цяжкавікамі. Пры гэтым 80 % вырабаў пастаўлялі ў краіны Эўразьвязу, а рэшту ў Японію, Новую Зэляндыю, Эгіпет і краіны Лацінскай Амэрыкі. Мінуўшчына 15 студзеня 2003 году францускі аўтахолдынг «Пэжо-Сітраэн» заключыў інвэстыцыйную дамову пра будаўніцтва аўтазавода ў Трнаве. 17 чэрвеня 2003 году холдынг «Пэжо-Сітраэн» распачаў будоўлю завода «Аўтамабілі Пэжо-Сітраэн Славаччыны». 12 траўня 2005 году заключылі дамову аб падтрымцы тэхнічнай асьветы ў аўтапрамысловасьці. Улетку 2005 году скончылі ўзьвядзеньне будынкаў. У студзені 2006 году запусьцілі досьледную вытворчасьць. У чэрвені 2006 году запусьцілі сэрыйную вытворчасьць легкавіка «Пэжо 207». 20 сьнежня 2006 году выпусьцілі 50-тысячны самаход «Пэжо 207». У сьнежні 2008 году пачалі вытворчасьць хэчбэка «Сітраэн Ц3 Пікаса», які да чэрвеня 2017 году выпускалі толькі ў Славаччыне. 24 лістапада 2011 году вырабілі мільённы самаход. 12 сакавіку 2012 году разгарнулі выпуск «Пэжо 208», якіх да заканчэньня вытворчасьці ў верасьні 2019 году вырабілі 1,275 млн асобнікаў. У траўні 2012 году на заводзе пачалі 3-ю працоўную зьмену. У траўні 2015 году прадукцыйнасьць вырасла да 60 самаходаў за гадзіну. У чэрвені 2016 году на заводзе ў Трнаве вырашылі разьмясьціць вытворчасьць рухавікоў. У верасьні 2016 год дадалі хэчбэк «Сітраэн Ц3», які стаў найбольшым масавым самаходам «Сітраэн». Яго выпуск да 2024 году перасягнуў 1,5 млн асобнікаў. У студзені 2017 году на заводзе ўвялі 4-ю працоўную зьмену. У сьнежні 2018 году выпусьцілі 3-мільённы самаход. У 2019 годзе Трнаўскі аўтазавод стаў 4-м найбольшым вытворчым прадпрыемствам Славаччыны і 3-м найбольшым экспартэрам краіны. У лістападзе 2019 году запусьцілі выраб электрамабіля «Пэжо е-208», які выпускалі да верасьня 2023 году. Дадзены самаход атрымаў узнагароду «Эўрапейскі аўтамабіль 2020 году». За 2020 год вытворчасьць павялічылі на 5 % да 338 050 самаходаў, зь якіх 33 334 былі электрамабілямі. Пры гэтым выпусьцілі 35 922 акумулятары. У 2020 году выручка прадпрыемства вырасла да 3,445 млрд эўра, а чысты прыбытак упаў да 41,4 млн эўра (2020 год). У 2021 году новаўтвораны аўтахолдынг «Стэланціс» (Нідэрлянды) пачаў пераабсталяваньне заводу, які ў 2024 годзе пашырыў вытворчасьць да 3-х мадэляў самаходаў, палову выпуску якіх склалі электрамабілі. Крыніцы Вонкавыя спасылкі Сьпіс цэнаў, абсталяваньне і тэхнічныя ўласьцівасьці «Пэжо 208» і «Пэжо е-208» (славацк.) // «Аўтамабілі Пэжо ў Славаччыне», 5 лютага 2024 г. Праверана 21 красавіка 2024 г. Сьпіс цэнаў, абсталяваньне і тэхнічныя ўласьцівасьці «Сітраэн Ц3» (славацк.) // «Аўтамабілі Сітраэн ў Славаччыне», 5 красавіка 2024 г. Праверана 21 красавіка 2024 г.